Diari Oficial de la Generalitat Valenciana


Sumari del DOGV 9806, del 11-03-2024 (2024/1470)

Anunci d'aprovació de la modificació no constitutiva dels estatuts de la Mancomunitat de les Valls.
---------------------------------------------------------------------------------------------------

### Dades del document

Número de DOGV
:   9806

Data del DOGV
:   11-03-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/1470


Organisme emissor
:   Mancomunitat de Les Valls

Tipus de document
:   Anunci

Anunci d'aprovació de la modificació no constitutiva dels estatuts de la Mancomunitat de les Valls. [2024/1470]  
Ha sigut elevada a definitiva, després de la seua exposició pública sense cap al·legació, l'aprovació de la modificació no constitutiva dels estatuts de la Mancomunitat de les Valls, acordada inicialment pel Ple de la Mancomunitat de les Valls, en sessió extraordinària i urgent, celebrada el dia 20 de desembre de 2023. Es procedix a la publicació íntegra dels estatuts als efectes de l'entrada en vigor i la impugnació jurisdiccional corresponent.  
  
«Estatuts de la Mancomunitat de les Valls  
  
Títol I  
Disposicions generals. Subjectes, objecte i fins  
  
Article 1. Municipis que integren la Mancomunitat  
1. Els municipis de Benavites, Benifairó de les Valls, Faura, Quart de les Valls i Quartell, a l'empara del que es disposa en l'ordenament jurídic vigent, constituïxen la Mancomunitat de les Valls per a gestionar o executar plans, realitzar projectes i obres o prestar servicis de la seua competència als ciutadans, per a acostar-los a l'Administració i potenciar un desenvolupament social i econòmic sostenible, equilibrat i igualitari d'estos municipis i dels seus territoris respectius.  
2. La Mancomunitat de les Valls és una entitat local territorial i, pel que fa al compliment dels fins que li són propis, té personalitat jurídica i capacitat d'obrar plena i independent quant als municipis que l'integren.  
  
  
Article 2. Seu i duració  
La Mancomunitat de les Valls té la seua seu a Faura, al carrer de Cervantes, núm. 3a. Es constituïx per temps indefinit.  
  
Article 3. Fins  
1. Actualment, correspon a la Mancomunitat, com a finalitat immediata la prestació dels següents servicis i l'execució de les obres necessàries per a la seua prestació:  
a) Protecció civil.  
b) Avaluació i informació de situacions de necessitat i d'atenció immediata a persones en situació o risc d'exclusió social. En virtut del que s'establix en la disposició transitòria segona de la Llei 27/2013, de 27 de desembre, mentres la Generalitat assumisca la titularitat de les competències relatives a la prestació de servicis socials i de promoció i reinserció social, les continuarà prestant la Mancomunitat.  
  
c) Gestió de residus sòlids urbans.  
d) Prestació d'utensilis, ferramentes i maquinària la titularitat dels quals l'exercix la Mancomunitat.  
e) Promoció de la participació dels ciutadans en l'ús eficient i sostenible en les tecnologies de la informació i la comunicació (prestació de servicis de certificació electrònica i finestreta única).  
  
f) Protecció de la salubritat pública (recollida d'animals).  
g) Promoció de l'esport i de l'ocupació del temps lliure.  
h) Informació i promoció de l'activitat turística d'interés mancomunat.  
i) Gestió d'abocaments.  
Així mateix, col·laborarà en la protecció del medi ambient urbà que afecte els cinc municipis.  
2. A més, podrà promoure i col·laborar amb els ajuntaments en la gestió mancomunada i la prestació de servicis comuns inclosos en l'àmbit de la competència municipal, segons els termes de la legislació estatal i autonòmica vigent en cada moment. Així, sense definir la prelació, podrà correspondre a la Mancomunitat la gestió de servicis en les següents matèries previstes per als municipis en els articles 25 i 26 de la Llei 7/1985, de 2 d'abril, reguladora de les bases del règim local LRBRL:  
a) Seguretat en llocs públics; ordenació del trànsit de vehicles i persones en les vies urbanes; prevenció i extinció d'incendis.  
b) Urbanisme: ordenació, gestió, execució i disciplina urbanística; promoció i gestió d'habitatges; parcs i jardins, pavimentació de vies públiques urbanes i conservació de camins i vies rurals; patrimoni historicoartístic.  
c) Proveïments, escorxadors, fires, mercats i defensa d'usuaris i consumidors; protecció de la salubritat pública.  
d) Cementeris i servicis funeraris.  
e) Subministrament d'aigua i enllumenat públic; servicis de neteja viària, clavegueram i tractament d'aigües residuals.  
f) Activitats o instal·lacions culturals i esportives; biblioteca pública; turisme.  
g) Cooperar amb l'Administració educativa en la creació, la construcció i el sosteniment dels centres docents públics, intervindre en els seus òrgans de gestió i participar en la vigilància del compliment de l'escolaritat obligatòria.  
h) Servicis tècnics: com ara enginyeries, arquitectures, biologia, gestoria…  
i) Promoció de la modernització administrativa mitjançant l'ús eficient i sostenible de les tecnologies de la informació i la comunicació.  
  
3. Dins dels fins de la Mancomunitat, podem distingir entre servicis generals i específics:  
- Es consideren servicis generals els prestats per al normal funcionament dels òrgans de la Mancomunitat, servicis bàsics propis de l'Administració general. Estan dirigits a tots els ajuntaments mancomunats i al conjunt poblacional. Al seu sosteniment estan obligats tots els membres integrants per mitjà de la quota ordinària.  
  
- Els servicis específics són els que s'establisquen per a atendre necessitats i aspiracions dels ajuntaments mancomunats que es vulguen integrar en estos i al seu sosteniment solament estan obligats els ajuntaments que els assumisquen. Estos servicis es financen mitjançant la quota específica resultant segons el cost de cada servici.  
4. Els municipis mancomunats podran adherir-se a la totalitat dels fins previstos o només a una part, sempre que siguen independents entre estos. Per a l'assumpció de nous servicis serà necessària la conformitat de les entitats mancomunades interessades, per acord del Ple d'estes per majoria absoluta, i serà la Mancomunitat qui estudiarà estes peticions i resoldrà sobre la seua viabilitat. Si s'assumix el nou servici, suposarà la subrogació de la Mancomunitat en la titularitat del servici, i li correspondrà, per tant, la gestió integral.  
  
  
Article 4. Capacitat jurídica  
La Mancomunitat, per a la prestació dels servicis o l'execució de les obres de la seua competència, de conformitat amb la normativa bàsica de règim local, exercirà les potestats previstes en els seus estatuts i, en defecte d'això, totes les enumerades en esta normativa sempre que siguen precises per al compliment de la seua finalitat i d'acord amb la legislació aplicable a cada una d'estes potestats.  
  
Títol II  
Òrgans de la Mancomunitat i funcionament  
  
Article 5. Òrgans de la Mancomunitat  
El govern i l'administració de la Mancomunitat corresponen al Ple, integrat per tots els representants dels municipis mancomunats, i a la seua presidència.  
1. Els òrgans de govern són:  
El Ple.  
La Junta de Govern Local.  
La Presidència.  
La Vicepresidència.  
2. Els òrgans complementaris són:  
Comissió especial de comptes.  
Mesa de contractació.  
Comissions informatives, si és el cas.  
  
Article 6. El Ple de la Mancomunitat  
1. El Ple de la Mancomunitat està integrat per representants designats pels municipis mancomunats i presidit per la Presidència de la Mancomunitat. A cada un dels membres li correspon un vot amb el mateix valor.  
2. Cada municipi estarà representat en el Ple de la Mancomunitat per l'alcalde o l'alcaldessa i un altre regidor o regidora, triat pel ple corresponent, i es mantindrà fins que no el revoque el Ple que el va triar o perda la condició de regidor. El vot serà emés individualment per cada un dels representants.  
3. La pèrdua de la condició d'alcalde/essa o de titular de la regidoria comporta, en tot cas, el cessament com a representant de l'ajuntament en la Mancomunitat, les funcions de la qual seran assumides per la persona substituta. Quan la pèrdua de la condició de regidor/a se produïsca per extinció del mandat, continuaran en funcions solament per a l'administració ordinària fins a la presa de possessió dels successors. El mateix criteri s'aplicarà en cas de renúncia de la condició de membre representant de la mancomunitat corresponent.  
  
Article 7. Designació de representants i terminis  
1. Finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
2. Després de cada procés electoral municipal i una vegada que els ajuntaments hagen comunicat a la Mancomunitat la seua representació en esta, la Presidència en funcions convocarà la sessió plenària per a la constitució i l'elecció dels òrgans de govern. Esta sessió tindrà lloc dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil del termini esmentat, en el lloc en què habitualment se celebren les sessions constitutives.  
  
Article 8. Competències i atribucions del Ple  
1. Corresponen al Ple les atribucions que li conferixen els presents estatuts i la normativa que li siga aplicable. En tot cas, tindrà assignades les atribucions següents:  
a) Triar els òrgans unipersonals de la Mancomunitat.  
b) Proposar les modificacions dels estatuts.  
c) Aprovar i modificar les ordenances de la Mancomunitat i els seus reglaments orgànics.  
d) Proposar el canvi de denominació de la Mancomunitat i l'adopció o modificació dels seus símbols o ensenyes.  
e) Aprovar els pressupostos i el compte general de la Mancomunitat.  
  
f) Proposar la incorporació de nous membres a la Mancomunitat i comprovar la concurrència dels pressupostos necessaris per a la separació voluntària de membres de la Mancomunitat i, quan siga procedent, acordar la seua separació obligatòria.  
g) Proposar la dissolució de la Mancomunitat.  
h) La resta de competències que hagen de correspondre al Ple per exigir per a la seua aprovació una majoria especial.  
2. Correspon igualment al Ple la votació sobre la moció de censura de la Presidència de la Mancomunitat i sobre la qüestió de confiança plantejada per esta. Seran públiques i es realitzaran mitjançant crida nominal, en tot cas, i es regiran pel que es disposa en la legislació electoral general.  
3. A més de les atribucions assenyalades, el Ple de la Mancomunitat exercirà les funcions que li atribuïx la legislació general o especial que li siga aplicable.  
  
Article 9. La Junta de Govern  
1. La Junta de Govern Local és un òrgan d'assistència al Ple, a la Presidència, a la Vicepresidència i a la resta d'òrgans, i de gestió de la Mancomunitat. Està integrada per la Presidència, la Vicepresidència i tres representants dels municipis mancomunats triats pel Ple de la Mancomunitat per majoria simple. Cada membre triat haurà de representar a cada un dels cinc municipis mancomunats.  
  
2. En la Junta de Govern cada un dels seus membres tindrà dret a vot.  
3. Les atribucions de la Junta de Govern seran l'assistència a la Presidència i a la resta d'òrgans de la Mancomunitat en les seues atribucions, així com les que la Presidència o un altre òrgan de la Mancomunitat li hagen delegat.  
  
Article 10. La Presidència  
1. La Presidència de la Mancomunitat, que ho serà també del Ple i de la Junta de Govern, serà triada pel Ple, entre els seus membres i per majoria absoluta en primera volta o simple en segona.  
  
2. A estos efectes, en la sessió constitutiva de la Mancomunitat, els qui pretenguen presentar la seua candidatura hauran de fer-ho davant la Presidència en funcions que, després de la constitució del Ple, procedirà a l'elecció de nova presidència.  
3. Per a la destitució de la Presidència se seguirà el procediment establit en la legislació local per a la destitució d'alcaldies. La destitució haurà de ser acordada per la majoria absoluta del nombre legal de membres de la Mancomunitat.  
4. La pèrdua de la condició de regidor/a en el municipi mancomunat serà causa de cessament en la titularitat de la Presidència. També ho serà la revocació del nomenament com a membre del Ple de la Mancomunitat acordada pel municipi que represente.  
5. La persona titular de la Presidència podrà renunciar voluntàriament a la titularitat d'este òrgan manifestant-ho per escrit. En este cas, es procedirà a l'elecció de la nova presidència en el termini de deu dies hàbils des que el Ple prenguera coneixement d'esta renúncia. La presa de coneixement no podrà demorar-se per més de deu dies hàbils des de la presentació en el registre de la Mancomunitat.  
6. La persona titular de la Presidència de la Mancomunitat exercirà la Presidència de tots els seus òrgans col·legiats i exercirà les atribucions en la normativa d'aplicació i, en tot cas:  
a) Representar la Mancomunitat.  
b) Dirigir el govern i l'administració mancomunada.  
c) Convocar i presidir les sessions del Ple, de la Junta de Govern i de qualsevol òrgan col·legiat de la Mancomunitat.  
d) Exercir la prefectura del personal al servici de la Mancomunitat.  
2. La Presidència podrà delegar l'exercici de les seues atribucions, excepte les de decidir els empats amb el vot de qualitat i les previstes expressament en la normativa que li siga aplicable.  
  
Article 11. Vicepresidència  
1. La Vicepresidència de la Mancomunitat serà triada pel Ple en la mateixa sessió que es procedisca a l'elecció de la Presidència d'entre els representants municipals amb el vot favorable de la majoria absoluta.  
  
2. La titularitat de la Vicepresidència es perd per renúncia expressa manifestada per escrit i per pèrdua de la condició de regidor del municipi mancomunat. També ho serà la revocació del nomenament com a membre del Ple de la Mancomunitat acordada pel municipi que represente.  
3. Correspon a la Vicepresidència substituir en la totalitat de les seues funcions a la Presidència en els casos d'absència, malaltia o impediment que la impossibilite per a l'exercici de les seues atribucions, així com exercir les funcions de la Presidència en els supòsits de vacant i totes aquelles que li siguen atribuïdes en virtut dels estatuts de la Mancomunitat. Li correspon a la Vicepresidència la convocatòria de sessió plenària per a l'elecció de nova presidència en cas de vacant d'aquella.  
  
4. Seran aplicable a la Vicepresidència les normes que regulen la vacant i la substitució de la Presidència.  
  
Article 12. Règim de sessions del Ple  
a) El Ple funciona en règim de sessions ordinàries, de periodicitat preestablida, i extraordinàries.  
b) El Ple celebrarà sessió ordinària com a mínim una vegada cada sis mesos.  
c) Les sessions extraordinàries se celebraran quan així ho decidisca la Presidència o ho sol·licite almenys una quarta part del nombre legal de membres. En este últim cas, la celebració de la sessió no podrà demorar-se més de 15 dies hàbils des que va ser sol·licitada.  
d) Correspon a la Presidència convocar les sessions del Ple. A la convocatòria de les sessions s'acompanyarà l'orde del dia comprensiu dels assumptes que cal tractar amb el detall suficient, i els esborranys d'actes de sessions anteriors que hagen de ser aprovades en la sessió. La convocatòria de les sessions extraordinàries haurà de ser motivada. La convocatòria, l'orde del dia i els esborranys d'actes hauran de ser notificats als membres, mitjançant notificació per mitjans electrònics amb el compliment dels requisits legalment exigits.  
e) El sistema de notificació electrònica haurà d'acreditar la data i l'hora de la posada a la disposició del membre de la convocatòria i la data i l'hora de l'accés al seu contingut, moment a partir del qual s'entendrà realitzada la convocatòria. A més, el sistema de notificació haurà de garantir la identificació, la integritat i l'autenticitat que en cada cas resulten aplicables. Entre la convocatòria i la celebració de la sessió no podran transcórrer menys de dos dies hàbils, excepte en el cas de sessions extraordinàries urgents.  
f) El Ple es constituïx vàlidament amb l'assistència d'un terç del nombre legal de membres d'este, que mai podrà ser inferior a tres. Este quòrum ha de mantindre's al llarg de tota la sessió.  
g) En tot cas, es requerix l'assistència del/la president/a i secretari/ària de la Mancomunitat, o dels qui legalment els substituïsquen.  
8. Amb caràcter supletori, i en el que no està previst en el present article / en els presents estatuts, s'aplicaran les normes de funcionament del ple de les entitats locals de règim local. Tot això, sense perjuí del que es disposa en la legislació valenciana de règim local, en la llei valenciana de mancomunitats i en la legislació sectorial.  
  
Article 13. Règim de sessions de la Junta de Govern Local  
1. La Junta de Govern celebrarà sessió ordinària com a mínim una vegada cada dos mesos i extraordinàries i urgents quan amb tal caràcter es convoquen per la Presidència.  
2. Amb les adaptacions pertinents al règim propi de les mancomunitats, correspon a la Junta de Govern l'assistència a la Presidència en l'exercici de les seues funcions. La Junta de Govern podrà exercir les competències que, de conformitat amb la normativa vigent, li siguen delegades pel Ple i per la Presidència.  
3. Entre la convocatòria i la celebració de la sessió no podran transcórrer menys de vint-i-quatre hores, excepte en el cas de les sessions extraordinàries i urgents en les quals, abans d'entrar a conéixer els assumptes inclosos en l'orde del dia, haurà de ser declarada la urgència per acord favorable de la majoria dels membres.  
4. Les sessions no seran públiques.  
5. Per a la seua constitució vàlida es requerix l'assistència de la majoria absoluta dels seus components. Si no hi haguera quòrum, es constituirà en segona convocatòria, una hora després de la que s'assenyala per a la primera, i serà suficient l'assistència de la tercera part dels seus membres i, en tot cas, un número no inferior a tres.  
  
Article 14. Sistemes d'acords  
1. En el Ple de la Mancomunitat i en la Junta de Govern Local, a cada un dels membres li correspon un vot amb el mateix valor.  
2. La resta d'aspectes relatius al règim de funcionament i de competències dels òrgans de la Mancomunitat s'ajustarà al que s'establix en els presents estatuts i, supletòriament, al que s'establix per als ajuntaments en la normativa de règim local.  
  
Article 15. Òrgans complementaris  
1. Comissió especial de comptes. Té caràcter preceptiu i estarà integrada per un representant de cada un dels municipis mancomunats triats pel Ple de la Mancomunitat per majoria simple; assumirà la Presidència el/la president/a de la Mancomunitat.  
2. Mesa de contractació. La seua constitució es regularà per les normes de contractació pública que li siguen aplicables quant a composició i funcions.  
3. Comissions informatives. Podran crear-se totes les comissions informatives que es consideren necessàries. Tindran la mateixa composició que la comissió especial de comptes i els seus membres seran triats de la mateixa manera.  
  
Títol III  
Personal  
  
Article 16. Habilitats de caràcter nacional  
1. En esta mancomunitat hi haurà un lloc de treball (Secretaria-Intervenció) al qual correspondrà l'acompliment de les funcions públiques necessàries previstes en la legislació bàsica de règim local.  
2. La creació i la classificació dels llocs reservats a funcionaris amb habilitació de caràcter nacional en les mancomunitats de municipis correspondrà a l'òrgan autonòmic competent en matèria d'administració local, que la realitzarà a proposta de l'entitat interessada.  
  
3. Si s'estima que el volum de servicis o recursos de la Mancomunitat és insuficient per al manteniment del lloc d'habilitat nacional, es podrà sol·licitar l'exempció de l'obligació de mantindre'l en els termes previstos en la legislació vigent. En eixe supòsit, i una vegada concedida l'exempció esmentada, les funcions reservades a habilitats nacionals s'exerciran preferentment mitjançant acumulació de funcions a un funcionari amb esta habilitació d'algun dels municipis que integren la Mancomunitat. Si això no fora possible, estes funcions reservades s'exerciran mitjançant la seua acumulació a un funcionari o funcionària amb habilitació de caràcter nacional d'altres entitats locals o pels servicis d'assistència de les diputacions provincials amb conformitat prèvia d'estes.  
  
Article 17. La resta del personal  
1. La Mancomunitat, per al desenvolupament dels seus fins, podrà disposar de personal propi en els termes establits en la normativa aplicable, en els seus estatuts i en els seus reglaments orgànics.  
2. Podran prestar servicis en la Mancomunitat els empleats públics de les entitats locals que les integren, sempre de manera expressa i de conformitat amb la normativa bàsica i autonòmica en matèria de funció pública, i també les altres administracions públiques, en els termes de les relacions de cooperació i col·laboració que en cada cas s'establisquen. La integració en la Mancomunitat de personal funcionari i laboral en virtut de processos de transferències de funcions i servicis es realitzarà de conformitat amb les normes de funció pública aplicables, i amb el que s'establisca, en el seu àmbit, en les taules de negociació previstes en les lleis de funció pública.  
3. El personal que estiga al servici de la Mancomunitat, en cas de dissolució, quedarà incorporat a les entitats locals que van formar part de la Mancomunitat. Al personal de la Mancomunitat afectat en supòsits de separació de municipis se li garantixen els seus drets, de conformitat amb el que establix la legislació en matèria de funció pública, i es poden incorporar, si és el cas, a les entitats locals que se separen de la Mancomunitat.  
En tot cas, la cessió o el traspàs del personal per part dels municipis adherits a la Mancomunitat comporta l'obligació de l'ajuntament de reincorporar a este personal, en cas que el servici mancomunat s'haja extingit o finalitzat.  
4. La selecció del personal de la Mancomunitat, tant funcionari com laboral, es realitzarà d'acord amb l'oferta d'ocupació, mitjançant convocatòria pública i per mitjà dels sistemes legalment previstos en què es garantisquen, en tot cas, els principis d'igualtat, publicitat, mèrit i capacitat. A este efecte, la Mancomunitat aprovarà anualment, juntament amb el pressupost, la plantilla i la relació de llocs de treball que hi ha en la seua organització, que ha de comprendre tots els llocs de treball reservats a personal funcionari i laboral i la resta de personal. Respecte d'este últim, s'establirà el que disposa l'article 104 bis, punt 2, de la Llei de bases de règim local.  
  
5. La Mancomunitat, en funció de les seues necessitats de personal, farà pública les seues ofertes d'ús d'acord amb els criteris fixats per la normativa de funció pública que resulte d'aplicació.  
De la mateixa manera, podrà autoritzar l'aplicació o la utilització de les borses de treball temporal que esta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l'àmbit de negociació de l'entitat sol·licitant.  
  
Títol IV  
Règim econòmic  
  
Article 18. Recursos econòmics  
1. La hisenda de la Mancomunitat està constituïda pels recursos següents:  
a) Aportacions dels municipis, d'acord amb el que s'establix en els estatuts.  
b) Ingressos procedents del seu patrimoni i altres de dret privat.  
c) Taxes i preus públics per la prestació de servicis o per la realització d'activitats de la seua competència.  
d) Contribucions especials per a l'execució d'obres o per a l'establiment, l'ampliació o la millora de servicis.  
e) Participacions en els tributs de la Generalitat que, si és el cas, es puguen establir al seu favor.  
f) Recàrrecs sobre impostos de la Generalitat o d'altres entitats locals que siguen procedents.  
g) Participar en els fons de cooperació o instruments similars de finançament incondicionat que es determinen.  
h) Subvencions i altres ingressos de dret públic.  
i) Ingressos procedents d'operacions de crèdit.  
j) Multes i sancions en l'àmbit de la seua competència.  
k) Qualsevol altre que legalment puga establir-se.  
2. Les operacions de crèdit que puga concertar la Mancomunitat per a finançar la realització de fins de la seua competència podran ser avalades pels municipis que la integren, per la conselleria amb competències en matèria de règim local o per la diputació provincial corresponent, quan el patrimoni propi de la Mancomunitat o els seus recursos ordinaris no siguen suficients per a garantir esta operació, de conformitat amb la normativa bàsica que s'aplique.  
3. Serà aplicable a la Mancomunitat el que es disposa en la normativa de règim local respecte dels recursos dels municipis, amb les especialitats que siguen procedents en cada cas.  
  
Article 19. Ordenances fiscals  
1. Per a l'establiment, l'ordenació, la liquidació i la recaptació de les taxes i els preus públics, les contribucions especials, la Mancomunitat aprovarà les ordenances corresponents.  
2. Correspon als municipis integrants de la Mancomunitat l'elaboració dels padrons fiscals corresponents i remetre'ls al Servici Provincial de Recaptació de la Diputació de València, en els terminis establits a este efecte, així com la remissió d'una còpia a la Presidència de la Mancomunitat, a l'efecte de la seua aprovació. Així mateix, els municipis facilitaran la informació necessària per a la tramitació d'altes, baixes i modificacions referides als contribuents que no hagen sigut inclosos en els padrons fiscals corresponents per ser un alta posterior a la seua confecció, o bé presenten alguna dada errònia objecte d'esmena o baixa. L'incompliment d'esta obligació podria donar lloc a la separació obligatòria prevista en els presents estatuts.  
  
3. La Mancomunitat podrà en qualsevol moment, pels seus mitjans propis, comprovar la veracitat i l'exactitud de les dades a què es referix l'apartat anterior.  
  
Article 20. Aportacions econòmiques  
1. Els ajuntaments hauran de consignar en els seus pressupostos les quantitats necessàries per a atendre en els exercicis econòmics successius les obligacions derivades dels compromisos contrets amb la mancomunitat a la qual pertanguen.  
2. Les aportacions de municipis mancomunats es fixaran anualment per a cada exercici econòmic pel Ple de la Mancomunitat, per majoria absoluta del número legal dels seus membres i seran les següents:  
  
- Una quota principal i obligatòria per a atendre els gastos generals de funcionament i d'inversió, en proporció al nombre d'habitants de dret de cada municipi, segons la xifra oficial de població en data 1 de gener publicada per l'INE.  
- Una quota extraordinària i obligatòria per a atendre gastos d'este caràcter.  
3. Les aportacions dels municipis a les mancomunitats tenen la consideració de pagaments obligatoris i preferents per a les entitats mancomunades.  
4. Forma i termini dels pagaments. Les aportacions econòmiques dels municipis es liquidaran trimestralment i han d'ingressar-se durant els primers quinze dies d'este. En cas que algun municipi es retardara en el pagament de la seua quota més de dos trimestres, la Presidència requerirà el seu pagament en el termini d'un mes. Transcorregut este termini sense haver fet efectiu el dèbit, amb sol·licitud prèvia de la Mancomunitat i audiència al municipi afectat, la Presidència podrà sol·licitar dels òrgans de l'Administració central, autonòmica o provincial la retenció de les quotes pertinents amb càrrec a les quantitats que per qualsevol concepte foren liquidades a favor de l'Ajuntament deutor a fi que les entregue a la Mancomunitat.  
  
Article 21. Pressupost  
1. La Mancomunitat aprovarà anualment un pressupost, de conformitat amb el que es disposa en la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer i dels drets que es prevegen liquidar durant l'exercici econòmic corresponent.  
  
3. S'inclouran en el pressupost les inversions que es puguen realitzar, així com les seues fonts de finançament i el conjunt d'obligacions derivades de l'ordenament jurídic.  
  
Article 22. Patrimoni  
1. El patrimoni de la Mancomunitat està integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte, haurà de formar-se un inventari de conformitat amb el que es disposa en les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment com més avant en funció del nombre d'habitants de dret de cada entitat, segons el padró municipal.  
  
3. No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
Títol V  
Modificació dels estatuts  
  
Article 23. Modificació dels estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Supòsits de dissolució de la Mancomunitat.  
3. Les modificacions estatutàries restants tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i la resolució definitiva pel Ple de la Mancomunitat per majoria absoluta.  
  
4. Les modificacions constitutives s'ajustaran al procediment següent:  
a) Aprovació inicial pel Ple de la Mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la Mancomunitat, amb indicació de la forma, el lloc i el termini de consulta i de formulació d'al·legacions pels interessats.  
c) Emissió dels informes de la diputació provincial o, si és el cas, diputacions provincials interessades i del departament del Consell amb competències en matèria d'administració local.  
d) Resolució pel Ple de la Mancomunitat, si és el cas, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
5. Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la Mancomunitat, i la seua publicació íntegra per la Mancomunitat en el Diari Oficial de la Generalitat Valenciana.  
6. Les modificacions estatutàries consistents en l'adhesió i la separació de municipis es regiran pel que es disposa en el títol VII de la Llei 21/2018, de 16 d'octubre, de la Generalitat, de mancomunitats de la Generalitat Valenciana.  
Títol VI  
Incorporació i separació de municipis  
  
Article 24. Adhesió de municipis  
1. Per a l'adhesió d'un o diversos municipis a la Mancomunitat amb posterioritat a la seua constitució serà necessari:  
a) La sol·licitud del ple de la corporació municipal interessada, per majoria absoluta del nombre legal dels seus membres.  
b) L'aprovació pel ple de la Mancomunitat de què es tracte, per majoria absoluta del nombre legal de vots.  
2. L'acord d'adhesió del nou municipi haurà de ser publicat per la Mancomunitat en el Diari Oficial de la Generalitat Valenciana i haurà d'inscriure's en el registre d'entitats locals autonòmic.  
  
Aprovació pel Ple de la Mancomunitat per majoria absoluta. En l'acord d'adhesió hauran d'establir-se les condicions generals i particulars que s'hagueren fixat per a l'adhesió, així com l'abonament dels gastos originats a conseqüència de la seua inclusió en la Mancomunitat o la determinació de la quota d'incorporació.  
3. Així mateix, haurà d'aportar tots els gastos que s'originen amb motiu de la seua inclusió en la Mancomunitat.  
  
Article 25. Separació voluntària  
1. Els municipis podran separar-se en qualsevol moment de la Mancomunitat, amb compliment previ dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la Mancomunitat.  
c) Haver romàs com a membre de la Mancomunitat almenys quatre anys.  
d) Abonament de tots els gastos que s'originen amb motiu de la separació, així com la part del passiu contret per la Mancomunitat al seu càrrec, d'acord amb els termes previstos en els estatuts de la Mancomunitat.  
e) Que es notifique l'acord de separació a la Mancomunitat amb l'antelació mínima d'un any.  
2. Complits els requisits anteriors, la Mancomunitat haurà d'acceptar la separació del municipi interessat mitjançant acord per majoria absoluta del seu ple, al qual es donarà publicitat per la Mancomunitat per mitjà del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
Article 26. Separació obligatòria  
1. La Mancomunitat podrà acordar la separació obligatòria dels municipis en els supòsits:  
a) Incompliment del pagament de les seues aportacions durant més de dos trimestres.  
b) Incompliment de les altres actuacions necessàries per al desenvolupament correcte de la Mancomunitat a les quals vinguen obligades pels estatuts.  
2. El procediment de separació s'iniciarà d'ofici per la Mancomunitat mitjançant acord per majoria absoluta del seu ple. Acordada la iniciació del procediment de separació, es concedirà al municipi el termini d'audiència per un mes.  
Vistes les al·legacions presentades pel municipi, el Ple de la Mancomunitat podrà acordar la separació obligatòria mitjançant acord favorable de la majoria absoluta dels seus membres legals.  
La Mancomunitat donarà publicitat a l'acord de separació obligatòria del municipi mitjançant la seua publicació en el Diari Oficial de la Generalitat Valenciana i procedirà a la seua inscripció en el registre d'entitats locals autonòmic.  
  
Article 27. Liquidació per separació  
1. La separació d'una mancomunitat d'un o diversos dels municipis que la integren no implicarà, necessàriament, l'obligació de procedir a la liquidació d'esta, i queda esta operació diferida al moment de la dissolució. Tanmateix, en el cas que el municipi o municipis separats de la Mancomunitat hagen aportat a esta béns afectes a servicis propis, es practicarà, excepte per acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
2. No obstant això, a la vista de les circumstàncies concurrents apreciades per la Mancomunitat i degudament justificades, es podrà anticipar totalment o parcialment l'import de la seua participació als municipis separats, i s'adjudicaran els elements o les instal·lacions establits per al servici exclusiu d'estos.  
  
Títol VII  
Dissolució  
  
Article 28. Dissolució de la Mancomunitat  
La Mancomunitat es dissoldrà per alguna de les causes següents:  
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que les integren.  
  
Article 29. Procediment de dissolució  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la Mancomunitat o a instàncies de qualsevol dels seus membres.  
2. El procediment de dissolució de les mancomunitats requerirà:  
  
a) Acord de la dissolució de l'entitat pel Ple de la Mancomunitat, per majoria absoluta legal del nombre de vots, i la seua comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del nombre legal dels seus membres. El tràmit continuarà sempre que quede acreditada l'aprovació per les dos terceres parts de les entitats locals integrants de la Mancomunitat a favor de la dissolució proposada.  
  
e) L'aprovació pel Ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local que procedirà a publicar la dissolució en el Diari Oficial de la Generalitat Valenciana, i procedirà a donar de baixa la Mancomunitat en el Registre d'entitats locals de la Comunitat Valenciana.  
  
3. Aprovada la dissolució de la Mancomunitat pels plens municipals i abans de la seua remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En esta s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions a experts determinats, únicament als efectes de sentir la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, servicis i drets de la Mancomunitat que s'ha de dissoldre, xifrarà els seus recursos, les càrregues i els dèbits i farà una relació del seu personal, procedint més tard a proposar al Ple de l'entitat la seua oportuna distribució als ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels vots del Ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució de la Mancomunitat, esta mantindrà la seua personalitat jurídica mentres no siga adoptat pel Ple l'acord de liquidació i distribució del seu patrimoni, del qual hauran de donar publicitat en el Diari Oficial de la Generalitat Valenciana.  
  
DISPOSICIÓ FINAL  
  
En el que no està previst pels presents estatuts, hi serà aplicable la Llei 21/2018, de 16 d'octubre, de la Generalitat, de mancomunitats de la Generalitat Valenciana, així com la legislació restant sobre règim local aplicable a la Comunitat Valenciana.»  
  
Faura, 13 de febrer de 2024.- La presidenta de la Mancomunitat de les Valls: Consol Duran Diana